AUCT บวก 4% ลุ้นกำไร Q4 โตเด่น 47% จากประมูลออนไลน์พุ่ง-แนะซื้อเป้า 13.60 บ.
AUCT บวก 4% ลุ้นกำไร Q4 โตเด่น 47% จากประมูลออนไลน์พุ่ง-แนะซื้อเป้า 13.60 บ.
28 ม.ค. 2564

ผู้สื่อข่าวรายงานว่า บริษัท สหการประมูล จำกัด (มหาชน)  หรือ AUCT ณ เวลา 10.45 น. อยู่ที่ระดับ 10.70 บาท บวก 0.40บาท หรือ 3.88% ด้วยมูลค่าซื้อขาย 26.67  ล้านบาท

โดยก่อนหน้านี้นายวรัญญู ศิลา กรรมการผู้จัดการ AUCT เปิดเผยว่า ปัจจุบันธุรกิจการประมูลรถยนต์ รถจักรยานยนต์ ยังสามารถดำเนินการได้ตามปกติ แต่เปลี่ยนระบบการให้บริการในช่วงโควิด-19 ระบาดจากประมูลหน้าลาน มาเป็นประมูลออนไลน์ โดยกระแสตอบรับการประมูลออนไลน์มีทิศทางที่ดีขึ้นทุกเดือน
ทั้งนี้ แม้ว่ายอดขายรถใหม่มีแนวโน้มลดลง แต่ในทางกลับกัน พบว่ายอดการปล่อยสินเชื่อรถยนต์เพิ่มขึ้น อีกทั้งราคารถยนต์ใช้แล้วหรือรถมือสองยังมีแนวโน้มสูงขึ้นอีก โดยจะเห็นได้จากยอดจัดสินเชื่อยังคงสูงต่อเนื่อง แสดงให้เห็นว่าผู้บริโภคยังคงมีความต้องการในการใช้รถยนต์ แต่เปลี่ยนจากรถยนต์ใหม่เป็นรถยนต์ใช้แล้วแทนเนื่องจากราคาถูกกว่า
สำหรับภาพธุรกิจในปี 2564 จะมีทิศทางที่ดีขึ้น จากแนวโน้มของรถยนต์และรถจักรยานยนต์ที่มีปริมาณเพิ่มมากขึ้นจากไฟแนนซ์ โดยบริษัทได้เตรียมพื้นที่รองรับกับจำนวนรถที่จะเพิ่มเข้ามา ซึ่งปัจจุบันมีพื้นที่อยู่ประมาณ 400 ไร่ และจะเพียงพอสำหรับการรับรถยนต์ได้กว่า 3 หมื่นคัน
บริษัทหลักทรัพย์ ฟิลลิป (ประเทศไทย) จำกัด ระบุว่า คาดกำไรสุทธิไตรมาส 4/2563 ของ AUCT อยู่ที่ 109 ล้านบาท ฟื้นตัวเมื่อเทียบกับไตรมาสที่ผ่านมา (QoQ) ที่มีกำไรสุทธิ 40 ล้านบาท เปลี่ยนแปลง +172.5% และเพิ่มขึ้น 47.29% จากไตรมาสเดียวกันของปี 2563 โดยเป็นผลมาจากมาตรการความช่วยเหลือผู้ที่ได้รับผลกระทบจากโควิด-19 รอบแรกเริ่มค่อย ๆ หมดลง
ดังนั้น ผลดำเนินงานของ AUCT ที่ก่อนหน้านี้ได้รับผลกระทบจากปริมาณรถเข้าประมูลน้อยจะค่อย ๆ คลี่คลาย ซึ่งปัจจุบันส่วนใหญ่เริ่มกลับมาปกติแล้ว นอกจากนี้ ยังคาดการณ์กำไรสุทธิทั้งปี 2563 ของ AUCT ที่ 271 ล้านบาท เติบโตจากปี 2562 ที่ทำได้ 234 ล้านบาท (+15.8%) ขณะเดียวกัน ยังคาดการณ์กำไรสุทธิปี 2564 ไว้ 300 ล้านบาท ถือเป็นการเติบโตขึ้นต่อเนื่อง
ทั้งนี้ จากสถานการณ์โควิด-19 ที่กลับมาระบาด ทำให้ AUCT ใช้ระบบการประมูลออนไลน์ 100% เริ่มตั้งแต่ต้นเดือน ม.ค. 2564 ทำให้หนุน GPM ดีขึ้น
อย่างไรก็ตาม ด้วยเศรษฐกิจที่ยังเปราะบาง ทำให้ทางฝ่ายวิจัยฯ ยังคงมีมุมมองบวกต่อธุรกิจที่คาดจะยังได้ประโยชน์จากจำนวนรถเข้าประมูลเพิ่มมากขึ้นภายใต้สถานการณ์โควิด-19 คลี่คลาย รวมถึงมาตรการความช่วยเหลือต่าง ๆ จบลง เพื่อสะท้อนถึงสภาพเศรษฐกิจที่แท้จริง ยังคงราคาพื้นฐานปี 2564 ที่ 13.60 บาท แนะนำ “ซื้อ”
 
บริษัทหลักทรัพย์ ทรีนีตี้ จำกัด ระบุว่า คาดผลประกอบการในไตรมาส 4/2563 ของ AUCT จะดีขึ้นจากไตรมาสก่อนหน้า จากผลบวกของการปรับราคาประมูลรถยนต์เต็มไตรมาส ขณะที่ปริมาณรถยึดจากสถาบันการเงินอาจเพิ่มขึ้นจากไตรมาส 3/2563 เล็กน้อย
เนื่องจากมีลูกหนี้บางส่วนที่หมดมาตรการช่วยเหลือไปแล้วในไตรมาส 3/2563 (มาตรการของธปท.เริ่มเมื่อ เม.ย. 2563 ซึ่งลูกหนี้ในกลุ่มที่พักชำระทั้งเงินต้นและดอกเบี้ย ระยะเวลา 3 เดือน หมดมาตรการในช่วงเดือน ก.ค.-ส.ค. 2563)